ف30 من هذ الشهر، غيتم عرض لوحة “In Morocco” للفنان الإيرلندي، سير جون لافيري، من طرف دار بونهامز للمزادات الفنية البريطانية والإيرلندية الحديثة فلندن. وغتعرض اللوحة للمزاد بثمن مبدئي كيتقدر بين 100 الف حتى ل150 ألف جنيه إسترليني، أي بين مليون و240 ألف حتى لمليون و860 ألف درهم. هذ اللوحة عاود اكتشفها ماثيو برادبري، مدير قسم الفن البريطاني والإيرلندي، واعتبر أن هذشي “حدث كبير”، وقال أن اللوحة كانت مع كوليكسيون من أعمال مختلفة، كانت تباعت فالثلاثينات. واللوحة، المرسومة على القماش، كتعرض منظر طبيعي لأشجار ملونة، كَالسين تحت منها 3 أشخاص كيتناقشو، قريب من بنايات عندها تصميم بحال ديال الأضرحة. و”كيبان وجه الاشخاص الثلاثة مامعروفش مزيان، لكن يقدرو يكونو الإيرل والكونتيسا ديال بيمبروك، مع بنتهم باتريسيا هيربرت، اللي زارو لافيري فنفس الفترة فاش كان فالمغرب”، كيزيد برادبري. وكان جا الرسام الإرلندي للمغرب عام 1891 لمدينة طنجة، وستقر فيها لمدة، وفهذ الفترة فين قرر يرسم هذ اللوحة، تحديدا فبداية عام 1920. 
بمليون و240 ألف درهم وهذا غير الثمن اللول.. لوحة “فالمغرب” للفنان الإيرلندي لافيري معروضة للمزاد